CELEX: 32018D0115
Language: hu
Date: 2018-01-24 00:00:00
Title: A Bizottság (EU) 2018/115 végrehajtási határozata (2018. január 24.) a Galileo program alapján létrehozott rendszer földi infrastruktúrája földrajzi helyének meghatározásáról, az infrastruktúra működéséhez szükséges intézkedések meghozataláról, valamint a 2012/117/EU végrehajtási határozat hatályon kívül helyezéséről szóló (EU) 2016/413 végrehajtási határozatnak a Galileo Biztonsági Megfigyelőközpont földrajzi helye tekintetében történő módosításáról (EGT-vonatkozású szöveg. )

25.1.2018   
            
            
               HU
            
            
               Az Európai Unió Hivatalos Lapja
            
            
               L 20/14
            
         A BIZOTTSÁG (EU) 2018/115 VÉGREHAJTÁSI HATÁROZATA
   (2018. január 24.)
   a Galileo program alapján létrehozott rendszer földi infrastruktúrája földrajzi helyének meghatározásáról, az infrastruktúra működéséhez szükséges intézkedések meghozataláról, valamint a 2012/117/EU végrehajtási határozat hatályon kívül helyezéséről szóló (EU) 2016/413 végrehajtási határozatnak a Galileo Biztonsági Megfigyelőközpont földrajzi helye tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az európai műholdas rádiónavigációs rendszerek létrehozásáról és üzemeltetéséről, valamint a 876/2002/EK tanácsi rendelet és a 683/2008/EK európai parlamenti és tanácsi rendelet hatályon kívül helyezéséről szóló, 2013. december 11-i 1285/2013/EU európai parlamenti és tanácsi rendeletre (1) és különösen annak 12. cikke (3) bekezdésének c) pontjára,
   mivel:
   
               (1)
            
            
               Az (EU) 2016/413 bizottsági végrehajtási határozat (2) melléklete úgy rendelkezik, hogy a kettéosztott Galileo Biztonsági Megfigyelőközpont (GSMC) fokozatosan kerül kiépítésre Franciaországban és az Egyesült Királyságban.
            
         
               (2)
            
            
               Az Egyesült Királyság azonban 2017. március 29-én értesítette az Európai Tanácsot arról a szándékáról, hogy az Európai Unióról szóló szerződés 50. cikke alapján kilép az Unióból. A GSMC-nek ugyanakkor uniós tagállam területén kell elhelyezkednie, az Unió és a tagállamok biztonságát érintő szempontok miatt, különös tekintettel a minősített adatok védelmére vonatkozó szabályokra, illetve a kriptográfiai eszközök és a PRS-technológia kivitelének korlátozásaira.
            
         
               (3)
            
            
               Az Egyesült Királyság által küldött értesítést követően, 2017. április 29-én elfogadott iránymutatásaiban az Európai Tanács leszögezte, hogy mielőbb rendezni kell a jelenleg az Egyesült Királyság területén található uniós létesítmények jövőbeli székhelyének kérdését, és elő kell segíteni e létesítmények áthelyezését. Ezért fontos haladéktalanul rendelkezni az Egyesült Királyság területén található GSMC-nek egy más uniós tagállam területére történő áthelyezéséről.
            
         
               (4)
            
            
               A Bizottság mindezekre tekintettel az 1285/2013/EU rendelet 12. cikke alapján nyílt és átlátható kiválasztási eljárást kezdeményezett az eddig az Egyesült Királyság területén található GSMC-létesítmény új helyszínének meghatározása céljából. Ez az eljárás két szakaszból állt: a Bizottság az első szakaszban pályázati felhívást intézett a tagállamokhoz, majd a második szakaszban felszólította a pályázni kívánó tagállamokat, hogy nyújtsák be részletesen kidolgozott pályázatukat.
            
         
               (5)
            
            
               Az értékelési eljárás végkövetkeztetése az volt, hogy a kiválasztott értékelési szempontok fényében Spanyolország pályázata a legjobb, figyelembe véve a létesítmények rendelkezésre bocsátása, illetve a központ működéséhez elengedhetetlen szolgáltatások nyújtása tekintetében javasolt műszaki megoldások relevanciáját; a kockázatok – nevezetesen a biztonsági és a menetrend betartásához kapcsolódó kockázatok – meghatározásának pontosságát és kezelésének módját; Spanyolország készségét a Bizottsággal kötendő megállapodás feltételeinek elfogadására, illetve azon túlmutató kiváltságok biztosítására; a központ kivitelezési és üzemeltetési költségeinek részletekbe menő és áttekinthető ismertetését; valamint a pályázatnak az Unió költségvetésére nézve kedvező pénzügyi feltételeit. Mindezek fényében helyénvaló Spanyolország pályázatát választani ki győztes pályázatnak.
            
         
               (6)
            
            
               A központot – korlátozott létesítményekkel – már 2018 márciusában fel kell állítani, hogy a lehető leggyorsabban el tudja látni a biztonsági tartalékközpont funkcióját a Franciaországban található fő központ mellett, míg a teljeskörű kialakítás 2019 márciusára várható. A központ létesítéséről Spanyolországgal megállapodást kell kötni.
            
         
               (7)
            
            
               Az (EU) 2016/413 végrehajtási határozat mellékletét a fentieknek megfelelően módosítani kell.
            
         
               (8)
            
            
               Emellett szükség van az (EU) 2016/413 végrehajtási határozat mellékletének módosítására is, figyelembe véve, hogy a Galileo Biztonsági Megfigyelőközpont Franciaországban található létesítményének kialakítása 2017-ben a terveknek megfelelően befejeződött.
            
         
               (9)
            
            
               Az e határozatban előírt intézkedések összhangban vannak az 1285/2013/EU rendelet 36. cikkének (1) bekezdésével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   Az (EU) 2016/413 végrehajtási határozat mellékletében, a Galileo Biztonsági Megfigyelőközpontra (GSMC) vonatkozó sorban „A földrajzi hely meghatározása és a működéshez szükséges megvalósítási intézkedések” oszlopban „A kettéosztott Galileo biztonsági központ fokozatos kiépítése Franciaországban és az Egyesült Királyságban folyamatban van. A megvalósítás 2013-ben kezdődött és 2017-ban kell befejeződnie. Az erről szóló megállapodások aláírására Franciaországgal és az Egyesült Királysággal 2013-ban került sor.” mondatok helyébe a következő szöveg lép: „A kettéosztott Galileo Biztonsági Megfigyelőközpont Franciaországban és Spanyolországban kerül kiépítésre. A franciaországi létesítmény kialakítása, amelyről a Franciaországgal kötött megállapodás 2013-ban került aláírásra, 2017-ben befejeződött. A spanyolországi létesítmény kialakítása – korlátozott létesítményekkel – 2018 márciusában kezdődik, míg a teljes központ kialakításának 2019 márciusáig be kell fejeződnie. Az erről szóló megállapodás aláírására Spanyolországgal 2018 folyamán kerül sor.”
   2. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2018. január 24-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 1. o.
   
   
      (2)  A Bizottság (EU) 2016/413 végrehajtási határozata (2016. március 18.) a Galileo program alapján létrehozott rendszer földi infrastruktúrája földrajzi helyének meghatározásáról, az infrastruktúra működéséhez szükséges intézkedések meghozataláról, valamint a 2012/117/EU végrehajtási határozat hatályon kívül helyezéséről (HL L 74., 2016.3.19., 45. o.).